khistorydata/jeongjo-sjw-relations huggingface dataset:
정조 23년
己未四月二十六日卯時上御誠正閣諸承旨持公事入侍時行左承旨金熙朝右承旨洪義浩右副承旨金載翼同副承旨徐英輔記事官柳台佐金啓溫記注官承膺祚記事官李存秀以次進伏訖上曰公事讀奏熙朝以無公事先退義浩讀奏慶尙監司申耆狀啓陜川郡失火民家拔例顧助事有旨祗受事命書判付載翼英輔以無公事退出上曰故諭善朴聖源致祭何日當受香耶義浩曰今日當受香云矣上曰然則祭文今日當製下矣命書兵曹知弓品堂上望單子判付義浩曰適因言端有所仰達矣臺閣合啓卽沐浴懲討之義兩司之無故行公者自當逐日詣臺期於得請故以合辭方張自政院請牌之規近因飭敎不敢襲謬而竝與無端呈告及懸病不進者俱有禁飭居臺閣者固宜進身積誠之不暇而如或有衆所共知實病實故之不得已呈辭則亦不可無闊狹在前無合啓之時若値監察茶時諫院闕啓連三日或五日則本院以呈告未肅拜人請牌乃是故規此後則申明舊式似好故敢此仰達矣上曰依爲之出擧條命退承史以次退出
정조 23년
己未四月二十六日午時上御便殿軍士房承旨入侍時同副承旨徐英輔記事官金啓溫記注官金景煥記事官李存秀以次進伏訖上曰景慕宮夏享大祭祭報府持入賤臣承命出持入命書榻敎曰承旨前望單子入之待下批牌招察任仍敎曰承旨前望中以柳相祚出牌事分付命書傳敎曰雖欲辭職只當就事論事而已況旣往之事無端追提侵逼不念其有損事面何可任他自爲修撰朴吉源罷職命退承史以次退出
정조 23년
行都承旨李晩秀未肅拜行左承旨金熙朝坐右承旨洪義浩坐左副承旨金載翼坐直右副承旨金翰東奉命出去同副承旨徐英輔坐直注書柳台佐仕直金啓溫仕事變假注書許珩仕
정조 23년
金翰東啓曰行大司憲宋煥箕掌令李益洙持平池德斌在外執義掌令一員持平一員未差監察茶時之意敢啓傳曰知道行公在外臺諫許遞
정조 23년
金載翼啓曰來初一日輪對日次而景慕宮夏享大祭齋戒相値頉稟之意敢啓傳曰當次人受點後日次來待可也
정조 23년
傳于金熙朝曰來待諸臣入侍
정조 23년
金熙朝啓曰諸承旨持公事入侍事命下而六房無公事不得入侍之意敢啓傳曰持廳坐時先入公事詣閤可也
정조 23년
金載翼啓曰四月朔日次儒生殿講晦前更稟事旣承筵敎矣以何日爲之乎敢稟傳曰明日爲之處所依二十二日殿講製述處所爲之可也
정조 23년
金載翼啓曰玉堂上下番俱空已至多日事甚未安今日政新除授玉堂竝待下批牌招入直何如傳曰允
정조 23년
有政吏批判書金載瓚在外未肅拜參判未差參議鄭尙愚進行左承旨金熙朝進啓曰判書金載瓚在外未肅拜參判未差小臣獨政未安何以爲之敢稟傳曰只出緊任以沈奎魯爲執義鄭景祚爲司諫洪爲掌令李敬參洪宅夏爲持平朴崙壽爲獻納趙秀民李瑞朝爲正言曺允遂爲副校理金熙周爲副修撰宋銓爲右尹兪漢謨爲同義禁李潤慶爲驪州牧使行大司成單李晩秀
정조 23년
兵批行判書金文淳訓鍊院試射進參判朴基正病參議朴奎淳病參知李羽逵入直進同副承旨徐英輔進上護軍趙尙鎭護軍李集斗兪漢謨副護軍吳泰賢金養根柳相祚金復元丁若鏞李身敬朴宗和副司直朴道翔李益洙池德斌副司果尹涵已上竝單付
정조 23년
金載翼啓曰應敎洪樂游副校理曺允遂副修撰金熙周在外副應敎尹序東副校理南履翼修撰韓用鐸呈告校理趙萬元未肅拜校理一員修撰一員副修撰一員未差玉堂上下番俱空已至多日事甚未安未肅拜呈故人員竝卽牌招以爲推移入直之地何如傳曰允
정조 23년
金載翼啓曰新除授副校理曺允遂時在京畿驪州地副修撰金熙周時在慶尙道安東地經筵入番事緊竝斯速乘馹上來事下諭何如傳曰允
정조 23년
傳于洪義浩曰儒生上疏無敢滯留有定式而不當捧者曉諭卽送過三日則微稟亦有定式則今因湖西關西儒生上疏問之湖西儒生則去月念間上來至今無一言皁白以致許久滯留闕外者旣非待士之道亦違特敎定式其時該房承旨禁推凡儒疏捧納守門將例使下隷來告政院而其後更不提醒云兵曹當該堂上竝推考後更若此則守門將亦爲嚴處
정조 23년
傳于金熙朝曰都承旨疏批雖下情勢宜欲一遞殿座且在明許遞前知申仍任
정조 23년
傳于金載翼曰七試官中四試官懸病不爲入來深夜之後稟請改落點國體所在寧不寒心之甚乎入稟承旨爲先從重推考望筒還下更或煩稟當該承旨畿沿投畀俾存一分國綱
정조 23년
傳于洪義浩曰疏批旣宣卿其待朝簉朝聽予面諭事遣承旨傳諭于右議政
정조 23년
傳于金翰東曰傳諭承旨右副承旨進去他承旨牌招入直
정조 23년
右副承旨金翰東書啓臣敬奉聖諭馳往傳諭于東部建德坊景慕宮二契議政府右議政李時秀所住處則以爲臣情窮勢迫三控血懇未蒙體諒之恩荐辱曠絶之批十行辭旨去益隆渥伏地震悸不知所出卽又喉舌之臣臨宣特諭至以待朝簉朝聽予面諭爲敎臣於是欲承恩命則有冒沒放恣之罪欲守微諒則有孤負慢傲之懼進退維谷衷情益蹙而區區不敢冒進之義前後賤疏略已仰暴惟願亟被逋命之罪以礪臣分云矣敢啓答曰知道安心簉朝之意待開門爾其更爲傳諭與之偕入可也
정조 23년
徐英輔以備邊司言啓曰卽見開城留守趙宗鉉狀啓則以爲本府民人之農糧專靠於還穀而穀簿自來不敷以例分之還末由繼糧而取考本營謄錄則餉穀留庫條之狀請加分或盡分已成近例本營次知泰安倉及中軍次知倉礪峴鎭次知倉留庫各穀限折半加分事請令廟堂稟處矣取考狀辭內三倉穀簿則時留條爲六千餘石就此中折半加分則當爲三千餘石矣本府民物雖繁饒戶頗多還民甚少所請之數似或稍過且餉穀體重異於他還各倉留庫中合二千石許分亦無不足之慮以此分付何如傳曰允
정조 23년
徐英輔以兵曹言啓曰南行部將梁喆鎭未滿十朔成才間姑爲停試之意敢啓傳曰知道
정조 23년
徐英輔以兵曹言啓曰今日各廳堂下武臣朔試射時都摠府經歷林亨馥訓鍊院主簿諸景彧尹瀅尹孝達鄭惟寬武臣兼宣傳官沈範祖等未滿四中中樞府都事崔翼三月朔追試時未滿四中訓鍊院判官申惠周昨年十月朔退試時未滿四中竝依定式決棍十度都摠府都事韓德增柳葉箭一中騎芻二中以矢數計之則雖未滿四中騎芻例有倍劃之規依此例勿爲決棍呈辭受由人等退試次姑爲懸頉以入之意敢啓傳曰知道
정조 23년
金翰東以義禁府言啓曰前承旨沈象奎推考事傳旨啓下而時任閣臣勿爲拿囚載在大典通編矣沈象奎留置待命所待開坐捧供之意敢啓傳曰過大享後更爲草記可也
정조 23년
金翰東以義禁府言啓曰時囚罪人李弘謙老乞大及課講冊能誦後草記事命下矣李弘謙老乞大及課講冊今已能誦云矣敢啓傳曰放送可也
정조 23년
前吏曹判書李時秀疏曰伏以臣之承此誤恩今焉二十有五日耳再陳血懇尙遲反汗自顧匹夫之諒進身無望靜聽輿人之議擧顔無地知臣者爲臣憂嘆愛臣者爲臣憫憐中夜繞壁永日閉戶蹙蹙如大何在身未蒙勘過而亦不敢備例三籲自比相府之故事伈俔縮伏坐度旬望臣之情其亦慼矣念臣本末長短天鑑之所照燭寘之百執事之列何任之可稱何事之可做而通籍二十餘年所歷官職匪淸則要匪要則膴雖使一人當一職尙懼其不堪臣乃年年颺躐一一兜攬以至天官冢宰而踰濫極矣今又竿頭進步忽有此非常之命傳所云昏冥於升知進而不知止者卽臣之謂也臣若有一段畏懼廉愧之心則何忍以含恩怵義彊爲之辭將此至庸至陋之跡汚此至重至大之任恬若固有無所忌憚也哉至於日前批旨所以慰藉臣期勉臣者卽古昔盛時君相相須之義也僬僥之於千勻聾聵之於五聲雖欲强勉末由也已臣之𢥠懼震越若無所容者不亶爲目下職名之萬萬非其分也明主礪世嚬笑猶惜殿下何爲而因一賤臣不念王言如綸之重乎惟我殿下德合兩儀治配三古義理則洞見大原而微顯動中權度政敎則皆本至諴而品彙同歸陶鑄二紀光御一念導俗惟在於箕範之會極曾書之絜矩以方寸而表準四海推庭衢而範圍八荒珠衡玉尺稱物平施海涵淵藏與世同仁無一夫不獲無一藝不錄惇厚博大之象至誠惻怛之意藹然流行于域中以迓億萬斯年無疆太平之福此聖人之大公也然而化澤猶未盡孚民俗猶未盡淳朝象或乖而猶未聞推車之和人才漸降而猶未見擧笏之美鑿枘之規撫難合酸鹹之氣味莫調椳闑扂楔不能皆適其用金銀銅鐵不可攪成一器泯泯棼棼如治亂絲有君無臣之歎從古已然此我殿下中朝慨然思有以丕變者也于時也殿下之與共治理者輔相也必其人學識足以達治體才猷足以綜世務誠信足以厭衆望器局足以鎭流俗如匠石之治巨廈梢工之補漏船夙夜靖恭惟國耳公耳然後方可以仰贊我殿下奉三無私之大德苦心爲職也何如其重也今乃擧以畀之於如臣無私不少難愼而隆渥異數轉益勤摯前後聖批惓惓於擧錯枉直汲引技能末又以一箇公字爲臣出而藉手之第一義眞若臣有一分承當是敎擔夯是任者然臣愚死罪殿下於此竊恐聖慮之一失也臣將以何鑑裁辨別枉直以何聞望萃合技能以何力量齊不齊而平不平混物我之限醫偏陂之病使庶明勵翼百工和衷一心仔肩於大正至公之域乎臣旣無一之可能而冒昧出膺趨走爲恭則不過爲朱子所謂供給唯諾奉行文書以求不失其窠資而畢竟辱聖簡玷公器忝先臣疇昔之志事貽一身無限之狼狽而已抑臣又有至切之懇臣本稟賦虛脆少抱貞疾年未老眊而兩眼不辨尋丈病在胸膈而少食輒致痞懣平居㱡㱡强半是呻囈日月而邇來門戶之太盛官職之太驟榮祿外溢憂懼內薰不病之病與日俱深一自年前重症以後風痰成厥發作無時頭目暈如觸柱神精茫如墮井痛氣一來不省四到似此症形雖冗司散班實無束帶趨朝之望而華銜峻秩有官輒膺奔走於鍾漏之際蹩躠於簪笏之列是豈臣眞箇貪戀而然也誠以區區報效之忱未敢自言其病耳況今膏盲之積祟益痼蒲柳之賤質漸衰中書重任決非刀圭床簀之身所可一日玷辱之地若其不虞之寵必有無妄之災比之曩時尤不啻百倍螻蟻之微亦是造化中物疾痛之呼實出人情所迫以殿下平日愛欲生之至意惻然垂憐必有所以處臣者矣日昨籌司所下勉起偕簉之敎藹然聖念特示虛佇殿下豈謂臣始若循墻而走終必彈冠而進唐突委蛇於巖廊訏謨之末乎不可踰者分也不可强者才也爲日滋久衷情愈迫一向默息淟涊是懼玆敢仰恃體下之仁畢暴由中之悃慢命之罪鈇鉞是俟伏乞聖上回容光之照垂閔覆之恩亟寢臣新授議政官銜仍命刊臣姓名於枚卜之望俾臣得以復還本分調息病軀歌詠聖澤於肖蝡動植之間則天地父母生死肉骨之大德臣敢不隕結以報臣無任云云答曰省疏具悉卿懇卿之書凡三上而若批若諭予亦三錫矣士在巖穴尙克幡然相出相門若是謙讓未知袁楊家故事有如許否世道朝象之彌綸也民憂國計之經濟也政須迪知眞諶之臣日前寄語左揆轉致勉出之意卿何又煩琅函用備黃閣之應文卽日簉朝以答予側席之想仍傳曰此批答遣史官傳諭
정조 23년
行工曹判書洪良浩疏曰伏以臣犬馬之齒遠過懸車之限居然六歲矣屢控引年之懇終靳賜骸之恩而名雖係於朝籍身旣廁於耆社不縻要劇之任稍免奔走之勞矣乃自昨秋以後復叨文苑之職王言代撰之重多士考試之役一埤專責以此摧朽之質荒落之識驅策應副軋乎艱哉譬如扣破鍾而求音駕斷轅而服重其奈僨國事何哉加以今春乖氣肆行如經一劫始雖幸免重罹而暗觸潛傷百症交侵眞元耗脫落下數層最是頑痰流注或入肢體或罥喉膈行步牽掣飮啖痞滯以此病形無望陳力節製泮試輒敢懸病屢勤改點伏枕惶恐無地措躬間或一番强赴而歸輒暈倒諸症益添身不離於枕席行輒恃於扶擁已成癃癈之物難責平人之事殘骸昃景理無足怪而惟此所帶之任有異冗散之職曠久虛縻如負大戾仍念臣門戶盈盛爵祿僥濫每一循省凜然不寧而退巽不得尙此遲徊迺者臣弟又蒙特恩擢秩正卿兄弟竝躋八座近或有之皆因勞績茂著才望允叶而當之者猶復踧踖聞之者爲之歆聳顧此寒素之門綿薄之材其何敢恬若固有乎如臣老廢者理當斂跡知止退守本分庶免人鬼之責可保桑楡之景矣噫臣之立朝今已四十有八年遭遇聖明偏被隆渥頂踵皆恩絲毫莫報豈敢圖占便宜忍訣明時而器滿必欹已犯前哲之炯戒鍾鳴不休將招有識之竊笑況且傴僂之行或露於文陛之嚴蹣跚之步莫掩於輿儓之目堂堂之朝濟濟之班安容此忘廉耐恥之一賤夫乎玆敢披瀝肝膈仰訴於仁覆之天伏乞聖慈念重任之不容久瘝軫老病之無以自力亟命解臣三館諸任仍許乞身之請俾得優游晩景歌詠聖澤以存禮防以靖私分不勝萬幸臣無任云云答曰省疏具悉精力尙强所請不允卿其勿辭行公
정조 23년
大司諫申獻朝疏曰伏以臣猥陳悲苦之私未蒙鞶褫仍犯逋傲之罪只俟嚴勘及承銀臺除名倍切惶感而積年戀結之餘急於一覲他不暇顧章皇出肅矣忽因儒臣疏批復授臣諫長之職而至有久任責成之命臣於是惝怳恧蹙罔知攸措夫臺閣之所貴乎久任者將以責夫言議風采之可以補衮闕而規官箴也儒臣所論只欲擇其人而久其任若臣之倥侗譾劣百無肖似者雖暫時蹲冒尙不堪其靦然況何可以久任二字髣髴議擬哉奉讀辭敎至於擧似先臣之句自不覺感淚交逬臣旣在闕中義不敢逡巡雖不得不冒沒肅命百爾思之決無堪承之望則徒然苟充貽羞臺端實非臣分之所敢出也玆敢更申血懇重瀆宸嚴伏乞聖慈俯垂鑑諒亟遞臣所帶職名另擇有風稜可堪之人俾責久任之實效焉臣雖不以言責自居事有可言亦何敢泯默乎國家之所以維持世道之所以底定惟在義理而已義理不明則是非相混邪正莫辨浸浸入於長夜晦冥之域而不自知矣我殿下爲是之懼凡於施措政令之間必以義理爲本闡發精微劈破頭顱不啻如金枰玉衡較量錙銖而顧乃習俗膠繞朝象渙散終未見咸與維新之效者實由於群下之各售其私不能公心對揚之致而其所對揚之責專在乎執銓衡任激揚之人可不愼歟臣於近日銓官事竊有所慨惋者夫停望拔望銓官事耳苟有可停可拔者則顯言政坐明白停當固無不可向者東璧之以二望擬入也暗自存拔潛毁公格者已極駭眼而又於今番陞資人書入也固宜隨其多少依聖敎奉行後如有全數下批之命則就其關義理存隄防處拈出名字覆難可也爭執可也而不此之爲始也惟意抄刪不思涇渭之別終焉混同下批自歸漫漶之科由前而壅蔽聰明由後而虧壞義理如是而何責乎對揚之方耶臣謂當該銓官施以刋削之典宜矣追贈之典不輕而重李家煥之父祖當初贈職之時以地部啓下者必有所據而然也家煥之濫躋正卿亦多年所而前後銓官未曾有改贈之論則公議之難愼槪可知也彼亞銓者乘其獨政之時肆然以天官贈秩無難啓下渠雖急於營私獨不念公議之重乎臣謂當該銓官施以譴削之典所贈官職亦命勿施宜矣李東馨之闖呈悖疏爲世所棄今幾年矣一自其後爲銓官者擧不敢容手檢擬而忽於向者兵批而有衛將之擬東銓而有邑倅之望有若尋常無故者然見者駭惑物情沸鬱臣謂當該兩銓官捧現告嚴勘以杜日後之弊斷不可已也抑臣於目下事有不容不言者日前兩儒臣之以一事而或疏或箚者論其跡則雖涉於瀆屑原其心則蓋嚴於隄防而始下對吏之命繼有不敍之勘遽加摧折不少寬假臣竊爲之過也伏願亟收兩儒臣不敍之命以光聖德焉臣無任云云答曰省疏具悉銓官刋削事始雖未善周旋何可竝論混同下批乎當該銓官譴削及贈職事重臣先代之初以地部者由於偏私則其所釐正可謂後時當初不審之銓官從重推考似此微細之事無難侵人先故殊不知絜矩之義爾亦推考當該兩銓官事衛將邑倅以其地處不啻左遷爾所謂悖疏果何疏爾何不念出悖入悖之戒乎兩儒臣不敍還收事入直玉堂之苟有可言但當箚陳而已不惟館中故事忽呈聯疏昧例甚矣翼又以箚一事再瀆於矯弊正習事下飭敎之餘者對吏輕而不敍寬矣爾之仍任卽從堂疏何敢辭職乎此句語捧納承旨爲先推考
정조 23년
行都承旨閔台爀疏曰伏以臣卽伏見諫長到院之疏以臣之陞資人擧行聲罪狼藉或謂之壅蔽聰明或謂之虧壞義理臣讀之未半愧汗沾背噫臣本性愚識淺百不猶人而濫蒙洪造前後揚歷罔非踰涯至於天官佐貳之任尤不近似末梢僨敗固所自期果然司直之論出矣當日擧行之失臣固受而爲罪而至於壅蔽聰明虧壞義理卽是人臣之極罪臣雖無狀尙亦知分界之截隄防之嚴則豈忍如言者之言耶但伊日帳殿伏承照數書入之命而愚迷之見未及周思只取其可以擧行者書入而已初非故爲存拔自速欺隱之誅也然畢竟擧行終歸於心口不相應之科人言之來臣實自取俯仰慙恧尙誰咎哉從今以往銓地一步便成鐵限而揚揚冒據於近密之班者亦非義分之所敢安也玆敢忙陳短章徑出禁扃伏乞天地父母俯賜鑑諒亟削臣見帶之職又令選部永刋銓望以謝人言以安私分千萬幸甚臣無任云云答曰省疏具悉卿其勿辭行公
정조 23년
忠淸道幼學金魯性金頤鍾申在亨洪樂基洪景烈宋欽汝金魯儉任華白徐昌善進士朴鍟幼學崔炳宅韓瑾金山柱徐有亨金魯集任㶸金定柱韓湖沈師朱李晟源任爔金魯仁權宗爀李晦源崔炳泰任燦南有喆林永中徐志訥崔昌祖林永厚李晉煥尹景烈兪漢運吳泰斗權珌洪益采南箕柱趙彬金致文金光澤金達柱金正柱姜麟煥趙觀永李儒訥進士韓師憲幼學趙聖模趙永達盧喆盧永欽許李彦培李元會李濟國李德茂黃仁晳黃檢洪簡瑞金彦梆金鍾極金鍾集李源學李源道李輔載李亮采蔡執圭蔡玄圭卞由鎭卞和鎭李錟李晉老趙樹仁進士趙樹德幼學朴在謹朴在謙朴在讓金孝正金安正李膺命李膺台朴惠中申在達李始荃朴顯中朴勉中金熀韓海長進士韓海昇幼學韓海春朴光五朴光先李源禮李源德宋載璜宋載晦朴齊建李河吉李得亨金廈柱李孝天洪若澈柳頤德兪鉉極洪世範鄭東虔洪樂韶金光鼎李緯相洪顯範金致煥李耆相朴羲淳金澈李耇相進士洪善容金敏煥尹礪相朴麟煥朴鈍幼學成永柱成𤩊進士李文福幼學李亨逵成洪鎭成夢鎭進士金履言幼學成道海成道一朴師魯李命新成琡成垠成胤恢成垍朴錩徐志成李鎭夏閔弘錫李德基申廣祿閔致鼎尹鼎相尹趾相尹頤相尹晩相尹徵相鄭鵬翰李台燮朴鏜李喆林金學根兪益柱兪杞柱朴魯淳沈公瑜宋運發進士兪海柱幼學金洛龍金永祿金升運申錫祥朴宗纘黃仁淑韓繼曾林永昌金魯緝金魯顯李魯瞻任炫尹行廉金履緯金若欽閔麟默李世弘李世益李斗采孫煜李龍采趙堈柳弘鎭進士李宜俊幼學李在元金守鎭金聲一李守孟金聲七權拓鄭履中李泰膺權撝李殷采李需馨李聲采金洛夏進士李需光金亮欽李在東金聲國幼學李守一金聖讓李濟兼金光湜洪相欽李時益金景德兪彦鑌李碩祉金貞澤李一相金鎭煥黃道根李東集洪柱南李體裕李宗師李有根全元性黃道秉朴履文柳師伋洪命九鄭懋興李景師全命性洪柱國李昌師尹昌肅趙震永吳景祚李時普李寅鳳李時秀崔鍾純林榮宗蔡弘民盧炳植盧挺德金樂遠金載聲李述載尹邦烈李漢翼李長亨盧思德任胄常韓克新朴宗魯崔百能金處百吳致龜林復相盧光朝進士愼命天申大集林翰儒幼學尹致一李一善成德柱尹重旭權中賢趙學沁鄭亨祚趙洙金河一李相復兪勉基兪彦綱楊之燦李奎速柳瓛柳天裕兪漢天兪漢昌林漢源成希益成重烈成百維成宅仁林徵萬林徵錄林漢榮朴栽根鄭宗郁林亨益黃再禧林徵雨林匡濟南瑞旭兪俊基鄭尙厚林漢郁兪炳基柳齊泰韓慶雨洪得宰李行彬洪夔烈洪昌基洪以烈洪翼烈兪彦璧洪朝烈金埴兪漢成朴載文李百源洪駿烈韓慶岳李萬源洪洛基洪集烈徐行五金重孝李正洙全致性柳宗極洪大圭李泰一宋知權李一純李永裕柳潝金運鍾金一鍾金百鍾金萬鍾李陽載李顯恒鄭在俊朴建中李章燁李恒燁姜在憲洪彦培李汞李永李仁養尹英烈玄載博黃時憲李鉉尹兪致達兪宗永蔡弘臣姜鐸蔡弘運蔡弘一李永存李永敏徐行直李洙宅柳浹朴載極元鎭一李泰爀尹相德李永元尹相哲尹弘源李夏亨蔡克永李永希徐達源李運亨朴弘鉉朴宇鉉朴漢源金樂行蔡弘圭李將之李榮之韓喆謩韓惠謩柳百源柳應漢柳載靑李希淵韓志養朴允中朴大中韓慶亮韓慶億趙宗岳趙希圭趙雲圭洪瑾李以培閔基顯朴蓍鉉金達元權繪鄭弘述鄭弘履朴載衡朴春煥朴采煥卞浩得卞浩益韓孝根韓師根趙萬鎭趙永老趙永岳金大鏽金大釴金大鍈金箕述金世進金周述金漢述柳仁彦金在燮金有燮宋觀鼎宋華鼎宋厚鼎韓用傑許杭尹㝡烈柳世忠尹弘柱李益淵尹德柱李義煥柳時贒尹瀷金啓祥尹趾烈兪一源柳世勳李義實尹濡尹炯金禹鉉郭林運尹燧金商礪金彦柱宋山輝朴有源李彦會張秀彦趙挺圭金大鏞閔百奎李源瑞鄭時敏南履煥鄭鳳逵鄭宅直吳百祐南晉寬南用寬鄭鐔鄭鐸南宅寬李器容李廷卨李商涉李殷涉李大涉金思正朴在善朴海觀閔公顯李覺修李學修朴思炅李膺協李膺和鄭尙煥金啓泓金啓淵韓相說韓景迪韓相琦金學天韓時成金學性金學俊宋鎭相宋翊相宋伯相宋鼎相李周斌李周申申道洙申惠祿李春燮吳宗岳李戄源李天源李泓源李羲源李信源李春秀宋致源趙顯英吳斗運吳弘運吳宗宣吳鼎運吳元曾吳宗爀吳必寅吳光胤吳伯臣鄭學彬鄭宅彬鄭弘彬鄭國彬吳達五吳達仁吳鉉燮吳應濂吳圭錫吳煥昌金起澤洪載欽金寅澤金相冕鄭始春李翼煥宋濟賢權國賓黃時濯洪惟安鄭始興權國臣李世達李禮垕愼無與張浣鄭致義張溥天安炅鄭淳五鄭述之張涉張仁敬李膺漢李璞蔡弘性張錫祉鄭德海李瓊鄭觀海許翰兪漢近閔光一兪錫煥兪復煥申泰權黃溆蔡顯復趙性溫申師權兪㝡柱許垤許喆金宗健金祐元李鳳岐李源孝李震麟李煒崑李圭馥郭成濟郭秀濟韓相五韓璞潤李達榮李時榮金大元金春健金舜元金漢勳韓東亨李箕瑞洪奎昇兪漢蕫李弘祚李載陽金時寶洪奎暹李奎彩朴鋎金景烈等疏曰伏以太學之崇師夫子爲其師範於萬世也群賢之配食聖廟爲其羽翼於斯道也斯道之大原大本體之而爲仁義降衷之性用之而爲孝悌彝倫之常根於天賦之命而行於日用之紀蘊之則爲德行發之則維世敎承前詔後則爲斯文道統之傳故自堯舜禹湯文武周公以來聖聖相傳前後同揆治敎之所休明風俗之所敦厖皆是仁義孝悌本立道行之所致也至於吾夫子天縱之聖紹述憲章繼群聖而詔來學者德莫尙焉道莫大焉而其要則不出於體之仁義用之孝悌而已故斯道也建乎天地而不悖垂乎萬世而無弊也當時及門之士無不從事於斯道體用之間而親炙承聽立言而著明者有子是也乃其言曰君子務本本立而道生孝悌也者其爲仁之本歟大哉言乎仁義之性自是天賦之本然而爲仁之本則須以孝悌爲先孝悌之本旣立然後事親之孝可移於君事兄之悌可移於長源深而深長榦大而末茂此所謂有德者必有言而君子之學先立乎其大者也朱子曰有子想是重厚和易底人蓋其重厚故深識乎本性之體和易故明辨乎大道之用超然能得此斯道之大原大本者也是以聖門諸子生竝一世而猶尙欲以事孔子事之魯論諸篇獨不書其名子游曰甚矣有子之似夫子也其德行造詣寧不獲與於十哲之班乎向使有子得從於陳蔡之行則德行之科捨有子伊誰也唯彼江西頓悟之學乃譏孝悌爲仁本之語使屈居於樊遲巫馬之倫而竟不得竝享於升堂之諸子遂使明道務本之旨䵝昧而不明則烏在乎尙論其人由百世等百世而莫之能違也嗟夫不能夷考其行徒然作此等議論不仁義孝悌之爲斯道傳授之妙乃於有子之有是德有是言而亦不能表以揚之以爲崇聖道正敎化之急先務大關捩者豈非斯文之欠章吾道之不幸也哉何幸千載之後聖人有作以堯舜之德處君師之位睿學卓越今古躬行心得而爰起默契妙合之感蓋其得之也深故知斯人所立者大蓋其行之也篤故察斯言所本者重特於靑衿赴試之時命之題而開其端發前人之所未發明昔人之所未明百世未遑之典若將有待於今日猗歟休哉二帝三王斯道之傳不出於性命倫常之旨者從此可明矣漢唐以來從祀之典專出於訓詁傅會之陋者從此可辨矣異論邪徑之外倫紀而騖虛遠者從此可闢矣苟非我聖上身率躬踐達天德而敦人紀其何能若是臣等生長於鄒魯之鄕薰沐於陶鎔之化目見近日邪學方熾背彝倫之常棄孝悌之義駸駸喪性汲汲如狂民心之所陷溺聖道之所榛塞莫今日若誠非細憂此曷故焉專由於孝悌爲仁之學不明而不行也今者天道循環聖衷獨運試士時綸綍之音已自燀爀聽聞顯有興起之效矧乎升躋於聖殿之上腏享於群哲之班使我八域之內的知大聖人尊道明倫之至意眷眷在此則表正而影端風行而草偃其所以正斯道維民紀當自有爀然可觀者誠不可一日緩也伏願殿下亟命有司爰擧陞配之禮斯道幸甚治敎幸甚臣等無任云云省疏具悉爾等所請雖出於衛正道尊聖學斯擧也在所重愼爾等姑爲退修學業
정조 23년
己未四月二十七日卯時上御誠正閣諸承旨持公事入侍來待諸臣同爲入侍時行都承旨閔台爀行左承旨金熙朝右承旨洪義浩左副承旨金載翼右副承旨金翰東同副承旨徐英輔記事官柳台佐金啓溫記注官承膺祚記事官李存秀京畿監司李在學湖西句管堂上趙鎭寬有司堂上李書九以次進伏訖命載翼書景慕宮夏享大祭代押單子熙朝台爀以無公事先退上曰禮房持獻官單子先退可也載翼曰今番端午祭祭官排比苟艱抄啓文臣時任玉堂竝依近例通融塡差之意分付該曹何如上曰唯載翼曰來五月初四日寧陵忌辰祭典祀官使之仍行本陵端午祭典祀官之意分付何如上曰依此爲之獻官諸執事亦爲仍行可也載翼先退英輔讀奏司僕調馬單子大護軍李膺擧身病呈辭翰東以無公事先退命英輔書判付訖英輔先退命鎭寬書九進前敎曰近日則賓對久未設行似近於暇逸故雖無時急詢問之事而召見卿等矣農書冊子回啓此月內可盡爲之耶書九曰洪川儒生李光漢冊子彦陽幼學全萬上疏姑未及回啓矣上曰昨日水原人元在夏冊子左相回啓而頗深許其言卿等見其冊子乎書九曰臣則未及見之矣敎鎭寬曰湖西畢賑聞在何時而文簿何間當磨勘云耶鎭寬曰過終巡後似當畢勘矣書九曰諸道應旨之疏與冊廟堂回啓與批旨錄送該道道臣招致其人具公服面傳事曾有下敎矣其中在京與姑未下鄕之人自本司招見面給似好矣上曰依所奏爲之也命鎭寬書九先退敎在學曰雨意杳然畿邑農形何如耶在學曰畿邑則春牟比秋牟爲多故尤不能耐旱見今民情望雨頗切而秧節則尙遠故除非水根不足處外姑不至大段受損矣上曰三南則間亦得雨而畿境之每有旱災亦可異也早旱雖無甚害而昨年失稔之餘民情不至遑急否在學曰以近日市直見之則昨歲不可直謂之大侵矣上曰道內勅需米聞頗不足云何爲其然耶在學曰今番支勅所入爲四千餘石元數不過爲萬包餘今年若更支一勅則穀簿將益耗縮矣上曰驪州近成弊邑云今番則宜令久任以剛明綜核人另擇事申飭銓曹可也陽智吏逋之爲弊近果何如在學曰千石之逋雖非夥多而以若殘邑決不可以急令收殺限年收捧之外無他道而廟堂防難於限年之法未知何以則爲好矣上曰迎華驛事欲待大臣外使之登筵博議決定而此事何以通變則爲好耶在學曰以臣愚見則五驛之增置馬戶與雇立馬匹二者俱有掣礙難行處矣上曰此則徐當講究措處而外此諸驛亦無別般弊端否在學曰近來畿驛凋殘轉甚許多弊端雖難一時蘇革而其中馬匹入把之比前增加最爲難支之端若其濫騎者則固當以法嚴禁而雖以三都留守往來時言之每不無下輩之從中加把仍爲謬例又或稱以情債多所侵漁漸爲驛屬之痼瘼不可不先從此弊而釐正自廟堂關飭三都凡於公行時元定數外自下加把者及吏隷輩侵漁之弊各別痛禁恐爲合宜故敢因言端仰達矣上曰申明定式草記嚴飭俾有實效可也出擧條上曰卿之瓜限已滿臨當遞歸民弊有可陳達者乎在學曰別無可達者矣命退諸臣以次退出
정조 23년
行都承旨李晩秀坐行左承旨金熙朝坐右承旨洪義浩坐左副承旨金載翼坐直右副承旨金翰東坐同副承旨徐英輔坐直注書柳台佐仕金啓溫仕直事變假注書許珩仕
정조 23년
徐英輔啓曰行大司憲宋煥箕掌令鄭澣持平洪宅夏在外執義沈奎魯持平李敬參未肅拜監察茶時之意敢啓傳曰知道
정조 23년
傳于徐英輔曰明日次對進定於今日
정조 23년
傳于金熙朝曰驪州牧使留待
정조 23년
右副承旨金翰東書啓臣敬奉聖諭馳往傳諭于東部建德坊景慕宮二契議政府右議政李時秀所住處則以爲以臣魯下萬無冒膺重任之望而前後聖諭若是諄勤賤末去就不敢更事瀆撓謹當冒登前席懇乞體諒之恩云矣大臣今方簉朝臣則隨入之意傳曰知道
정조 23년
傳于徐英輔曰大臣備局堂上引見
정조 23년
傳于洪義浩曰科次入侍
정조 23년
金載翼啓曰副應敎尹序東校理趙萬元副校理南履翼修撰韓用鐸牌不進罷職傳旨今方捧入而應敎洪樂游副校理曺允遂副修撰金熙周在外校理一員修撰一員副修撰一員未差玉堂上下番俱空已至多日事甚未安未差之代政官牌招開政差出待下批仍卽牌招推移入直何如傳曰允
정조 23년
吏曹堂上前望單子入之參判李書九參議尹行元落點
정조 23년
金熙朝啓曰新除授吏曹參議尹行元方在削職中何以爲之敢稟傳曰給牒敍用
정조 23년
刑曹判書前望單子入之趙尙鎭落點
정조 23년
傳于洪義浩曰儒生更試科次入侍
정조 23년
金熙朝啓曰吏曹參判李書九參議尹行元牌不進推考傳旨及罷職傳旨今方捧入而開政命下之後如是違牌不卽擧行事甚未安參判更卽牌招何如傳曰允
정조 23년
以吏曹參議尹行元牌不進罷職傳旨傳于金熙朝曰只推更爲牌招
정조 23년
金熙朝啓曰吏曹參判李書九再牌不進推考傳旨今方捧入而開政命下之後連事違召不卽擧行事體所在誠極未安所當更請牌招而係是一日三牌何以爲之敢稟傳曰更爲牌招
정조 23년
金熙朝啓曰吏曹參判李書九疏批已下卽爲牌招何如傳曰允
정조 23년
金載翼啓曰端午帖製述人旣已抄啓矣大提學洪良浩待明朝牌招以爲出韻科次之地何如傳曰允
정조 23년
以京畿監司李在學狀啓今日申時量甘雨伊始測雨器水深四分緣由馳啓事傳于金載翼曰望望之餘得此霈然而城內外咫尺測雨器水深有多少之別雨勢近於驟霔而然道內諸邑遠近均霑與否卽爲詳問狀聞事回諭今日之雨亦如畿內乎一體下諭兩湖道臣
정조 23년
兵曹口傳政事以朴基豐爲御營中軍李章漢爲摠戎中軍
정조 23년
徐英輔以備邊司言啓曰頃因谷城縣監金熙采上疏回啓南原蛟龍山城軍餉糶糴於谷城求禮兩邑之弊令道臣與該倅及地方官爛熳商確論理報來之意因判下行會矣卽見全羅監司李得臣報本司辭緣則以爲枚擧知委俾各論報矣南原則城餉之弊奚但兩縣以本邑言之餉穀分留合爲六千三百餘石而不計遠近以夫丁磨鍊斂散故東北遠坊距山城或爲九十里或爲百里每當糶糴其所爲弊不可勝言而還穀又爲五萬餘石病民之中兩縣餉穀今若移屬則本府偏受其害云谷城則兩邑城餉之規不必革罷穀簿倉舍仍舊餉穀權屬地方官使之糶糴則在南原別無病民云求禮則本縣餉穀移屬地方官糶糴實爲便民去瘼之道請以此定式云今此蛟龍山城介在嶺湖要衝之地以南原爲主鎭以谷城求禮爲屬邑倉庫則各有其信地穀簿則統轄於主鎭量其邑之大小計其道之遠近南原六千三百八十石谷城八百七十石求禮八百七十石如例糶糴而若當災年則分數捧留於各其邑倉道內山城便成一副當規模則到今專屬有非議到而以南原言之邑治雖曰稍大穀簿幾乎倍蓰以谷城求禮言之距山城近或爲五六十里遠不過百餘里而南原民之受食城餉者亦或有百里外以此較彼別無苦歇之相懸則盡屬南原豈無偏苦若爲兩邑之弊創開專屬之路則他山城屬邑亦將接跡而起此豈備陰雨重城餉之意乎與其祛一弊而生一弊不若新不創而古不改爲辭矣山城之設未必一一爲用於緩急之時山城之弊擧皆年年告悶於轉輸之際屬邑之民則願其自主鎭糶糴主鎭之民則願其自屬邑分受如使主鎭穀簿不至過多各面相距不遠則在平時專管糶糴在緩急竝爲入保實爲兩便之道而今此遠面道里比諸谷城求禮兩邑所受之面別無異同均是百里內外之民而特以其主鎭之故旣有自來遠輸之苦又添科外增糴之弊其在一視之政恐不無厚薄之歎大抵不罷山城則不得不有屬邑有屬邑則不得不有餉穀有餉穀則不得不有分受道臣所謂他山城屬邑亦將接跡而起者事理誠然姑爲依道臣所報施行何如傳曰允
정조 23년
備邊司啓目粘連觀此咸悅縣監李寅采疏本則其一鄕曲之民世世納布者濫竊生員之稱換易父祖誣成派系自稱班族自今姓譜非板刻印本一切嚴禁事也變易鄕貫僞冒譜系其爲傷風悖倫實是王法之所不容苟欲作僞板刻亦難準信區區活字之設禁可謂捨其本而治其末置之其一近來號牌之法廢弛無牌之民十居七八一在其鄕生死莫憑自今軍民之疤定者造給木牌姓名居住年歲一依京軍門腰牌之規則逃者徵番有路死者之塡代無滯而隣族之徵不期祛而自祛事也不能修明責在長吏何必於號牌之外又設一牌乎愈見其紛擾而無益於實事置之其一加分取耗每於年終勘簿之際以本縣還分耗條相換移錄以償比數而未充數之前各樣耗穀作錢切勿區劃於本邑事也爲先嚴飭該道另究方便之策論理狀聞後稟處爲白乎旀其一本縣以聖堂倉領運之故自正月迄于三月捧稅奔走無一日在衙邑務民事屬之餘事自明年以後群山僉使分載運納以除本官數遞之弊也該邑之拒京海路比牙山不啻倍蓰正當分糶之時許久曠官非不可悶而使群山兼領果無如前爲弊之端是白乎喩其間事情有難遠度亦爲關問道臣使之條陳便否後更爲稟處何如判付啓竝只依報施行爲良如敎
정조 23년
忠淸監司李泰永狀啓節祗受有旨內乙用良謹將聖批行會於地方官使之傳諭緣由已爲馳啓爲白有在果卽接懷德縣監許默牒呈內縣監卽爲馳往大司憲宋煥箕家傳諭是白乎則以爲賤臣春初重經輪疾近復添以別症衰癃之喘轉益懍綴頃於敦府之命憲職之除皆未卽陳疏丐免方切憫悚之私玆伏奉敦諭益不知攸措而以此病勢萬無承膺之望不勝惶蹙之地云矣是如以其附奏報來乙仍于敢此馳啓爲白臥乎事是良厼銓次善啓向敎是事踏啓字
정조 23년
右議政李時秀箚曰伏以臣慢命是懼猥登前席拙訥之辭未蒙體諒咫尺恩言復及先故諄諄勉飭如父詔子仰聆德意俯激微衷感泣之極情未畢暴泯默而退震惶猶切臣旣冒肅恩命矣前所兼司僕寺提調之任不當仍帶乞令該曹照例遞改焉取進止答曰省箚具悉卿懇箚辭下該曹稟處仍傳于金熙朝曰此批答遣史官傳諭
정조 23년
行都承旨李晩秀疏曰伏以臣兄臣時秀方帶監春秋館事而臣之院職閣銜俱兼修撰官之任揆以公格自在當遞玆敢短章仰陳伏乞聖上亟命該曹照例遞改不勝幸甚臣無任云云答曰省疏具悉閣院例兼春秋之銜減下
정조 23년
吏曹參判李書九疏曰伏以臣至庸極陋偏蒙恩造從前踐歷罔非踰濫未嘗有一言一事少可以稱塞聖眷者日夜憂懼如負大何不圖乃者又伏奉亞銓除旨臣誠震懍惶惑莫知所以致此也夫六官之任最重銓部銓部得其人則內外庶官咸得其人而朝廷有彙征之吉生民受無疆之福否則反是故先儒之論治道必以愼擇銓官爲先務今此佐貳之職雖有間於長僚凡於甄別流品激揚淸濁之際不惟與聞其末議而已又或爲之副急而代斲焉則是豈如臣不肖所可擬議之地也哉臣半生守拙與世寡諧同朝則罕接面目時事則便成聾瞽以至銓家所謂停年月計資格之尋常典例俱所昧昧每聞人評論政注茫然若夏蟲之語氷以若知識以若才具一朝廁身於銓衡之席進退當世之士大夫則其爲駭物情而累聖治不待一言而決矣然此直以公議言耳抑臣私心又有所萬萬不安者臣之立朝從宦十六年于玆矣雖荷聖慈曲費造化身致通顯位躋卿宰若其自來私義終不敢全然毁壞斟酌去就自有界限故職在有司則奔奏而自效官添淸華則逡巡而却步往日之屢叨泮長力辭乃已者亦由此耳匪直爲課試一事之不敢冒當而然也在聖朝綜核之政固宜早加駁正毋令久玷淸選今乃以辭泮長之故又反移擬見職大僚提奏廟堂薦剡頻煩於一日之內而有若非臣莫可者然國體之苟簡恐爲識者之所笑臣若受而不辭則是臣之前日處義未免爲矯詐欺慢左右龍斷之術而朱子所謂美官要職可以從容辭遜安坐而必致之者不幸近之矣臣雖無狀寧敢爲此嗚呼世道日下習俗漸渝始旣躁進而規利終又飾讓而占便是誠鄙夫之賤行而殿下之所嘗深惡而痛斥者也然使世之爲好官者只知虛讓之爲可嫌而不知冒進之爲可羞則亦非所以對揚我聖上崇名檢勵廉恥之至意也可受則受可辭則辭顧其人誠僞之何如耳昔宋臣司馬光之辭起居注也曰使臣言出於誠陛下矜而聽之足以盡下情從物欲使臣言出於僞陛下亦仍而許之足以沮奸回警婾薄今臣之披瀝衷丹冀蒙仁天之鑑照者亦在於是矣伏願聖明察臣至懇亟命鐫改臣新授銓任以重公器以全微諒不勝幸甚臣無任云云答曰省疏具悉卿其勿辭行公
정조 23년
吏曹參議鄭尙愚疏曰伏以臣根孤植弱識闇才劣本不合淸朝百執事之末而闔門恩造與天無極臣亦沐汪濊之餘波荷造化之曲成迺自釋褐之後一資半級皆出特恩年除歲遷遽升緋玉榮寵烜爀涯分踰溢惶隕怵惕如臨于谷銓部佐貳尤是夢外感激洪私冒沒承膺而旣昧格例又乏聞見聾瞽擿埴臣實自忸瘡疣觸處人其謂何僨敗之至指日而俟卽伏見大司諫臣申獻朝疏本以向日陞資人擧行事遣辭深緊聲罪峻嚴至謂之以壅蔽聰明虧壞義理惶駭震懍不知措躬之所伊日之罪臣固自知其罔赦何待乎人言悤遽之際知思未周迷見未及悉暴擧措自歸妄錯上而不能仰承德意下而不能允副物情愧悚欲死歷日靡定駁正之論臣何敢辭但蔽聰明壞義理者其人果何似厥罪當何居而一筆句斷務欲快意驅人於罔測之科言之雖甚容易聽之直欲溘然而罔非自速尙復誰尤至若東壁望事亦有委折而比諸下款乃是細故又何必費辭較辨乎第臣之所慙恨者精白一心嚴守隄防卽臣家訓而祗緣臣之不忠無狀遭此不韙之目將爲難洗之羞更何顔面復廁於周行之列乎出入銓地初非可論永謝朝端少可自贖召牌之下玆敢略控短章仰瀆崇嚴伏乞聖明亟削臣職仍治臣罪以爲人臣不忠者之戒焉臣無任云云答曰省疏具悉爾其勿辭察職
정조 23년
己未四月二十八日卯時上御便殿親臨日次儒生殿講入侍大臣備局堂上追後引見入侍時行都承旨李晩秀行左承旨金熙朝右承旨洪義浩左副承旨金載翼右副承旨金翰東同副承旨徐英輔記事官柳台佐金啓溫記注官承膺祚記事官李存秀以次進伏訖上曰試所承旨率引儀出往永淸門外儒生整齊後行禮事分付熙朝退出兵曹判書金文淳曰殿講時侍衛以下應行儀節一依日前例擧行乎上曰唯上曰向亦以八試官分所捧講今番亦當依此爲之矣命書榻敎曰兵曹佐郞金啓河參考官加差下仍敎曰試官加差人使之卽爲改服入來可也引儀唱試官以下應講儒生行禮試官左議政李秉模知敦寧李秉鼎禮曹參判南公轍行護軍李翊模嚴耆副司果徐有聞張至冕兵曹佐郞金啓河等入庭率儒生行四拜禮訖秉模等以次陞殿進伏秉模曰日間朝晝異候聖體若何上曰近日雨澤稍閟故以是憂慮且以日候之過熱頗有煩渴之症矣卿於向日以後雖知逡巡於考試之役而昨亦不得已點下點下之後卿又懸病故不得已又有飭敎矣秉模曰往日試事臣雖至今追訟旣承向者飭諭之後到今豈敢復事逡巡而今日則以僚相姑未簉朝之故初不敢遽然入來矣上曰纔見偕來承宣書啓則右相今方簉朝云甚幸矣仍敎曰次對備堂來會者幾人知入台佐承命出問回奏曰姑未盡會云矣命書榻敎曰前假注書洪奭周呂東植假注書加差下又敎曰事過後卽爲減下可也又命書榻敎曰未肅拜刑曹判書許遞前望單子入之待下批牌招奭周東植進伏上曰試官等就座分所考講可也晩秀曰今日太學擧案中東齋掌議徐淇修稱以在外色掌朴宗珩謂有拘忌西齋掌議徐鼎輔謂有情勢來到闕外屢度催促終不入來矣上曰儒生雖異於朝士旣欲以向來堂啓引義則日前之一番處義容或無怪而間旣一遞復任云爾則仍欲以此規避不進者極可駭然掌議徐鼎輔使之卽爲入來押班仍令自今日居齋下敎前勿爲出送而無論製講凡係以科爲名者勿限年無得許赴之意嚴飭可也司成李錫夏呈製述儒生入門單子載翼讀奏儒生入門三百十九人公轍翊模奉懸題紙進伏命書御題擬黃帝拜倉頡爲史官制限午時義浩啓請宣敎宣敎官捧出懸題命大臣備局堂上引見賤臣承命出傳與右議政李時秀上護軍鄭民始大護軍李邦一戶曹判書趙鎭寬同知中樞府事徐有大行護軍申大顯李書九等偕入進伏上曰姑爲撤講先行次對而試官及侍衛中時帶備堂人入參於次對可也時秀曰臣雖冒沒登筵而賓對則不敢爲進參之計矣上曰所辭過矣敦諭及疏批已悉予意而卿以卿家之人繼先卿而作相今日所期望惟在於克追先卿之志事此外更無容他說矣時秀曰前後批旨及別諭輒以先臣之志事爲敎今於前席又復追提先故辭旨鄭重惶恐感泣不知所達而臣之今日登筵非敢自處以大官之事也屢陳文字畢瀝肝血而未蒙曲諒之聖恩徒竊非常之異數中心愧懍不知所出不獲已冒登筵席得借方寸欲陳區區之微懇矣臣之前後受恩與天無極而外內歷揚有除輒膺者蓋以奔奏殫竭不憚夷險卽臣平日所自矢而至於見職則臣之本末長短卽我聖明之所俯燭豈有一分可以堪承之望乎終必至於僨誤國事狼狽身名而後已臣雖萬萬無狀豈敢於我殿下之前飾辭例讓重自陷於不誠之科哉亟賜體諒以卒終始生成之澤焉上曰卿之所辭雖如此而向筵枚卜時左相所擧似三重臣則伊日筵敎蓋已言之其外之未經冢宰者左相又以中書故事爲言然則可謂非卿莫可而予於卿非體諒之有異同也事勢不可不然夫枚卜體重豈可以事勢論而捨卿則孰可以膺是任乎向聞知申言則卿之辭巽彌固中書之三疏故規亦不欲備例而三疏以後亦不欲卽出膺命云豈不太過乎來月則非酬應之時故賓對旣進定於今日而有此敦召勉出來後則更勿固讓與左相盡心國事共濟時艱予之望也時秀曰臣雖無似凡係職事豈敢不欲殫誠竭力而職名不稱才具無當畢竟顚沛可立而竢今以如臣者置之具瞻之地則其爲有損於朝廷之事體貽惑於四方之瞻聆者當如何哉苟非千萬不當之職則區區願忠之誠豈後於人而今此恩命則誠有所萬萬不敢當者私心憂畏不知何以爲計矣上曰卿家又出相誠亦貴矣先卿卽予所爰立而二十年之內卿又繼先卿而登用此誠國朝罕有之事卿心之憂畏安得不然而憂畏自憂畏做事自做事亦必一邊憂畏一邊做事勇往直前盡誠擔當然後憂畏之心亦可以因此而少紓今若徒事巽讓不思所以勉膺之道則四方瞻聆豈不反以其過中爲惑乎勉回初志毋庸更辭好矣時秀曰殿下亦必知臣之本末矣臣之才具果可以當此任乎區區一身之狼狽有不敢暇恤而若使居此位者至於狼狽則其於國事何哉誠未格天不勝悶隘矣上曰向亦有言於左相矣擇相之道先取相業相望相才而自卿爰立之後物情聞甚洽然物情之如此卽所謂相望也由是而做去則相才也相業也亦在於此而目下時措之宜惟在於彌綸保合偕底大道使擧措各得其當而已予之所期望於卿者亦不外此矣時秀曰臣雖無狀心知其不可則固不敢爲非而以臣知識之昏短萬一有不知而爲之者則其將僨誤而後已恩敎雖若是勤摯而不敢冒當矣上敎秉模曰右相之如是力辭豈不太過乎秉模曰僚相所引果過中矣時秀曰臣之此言萬萬猥屑而又有可以仰達者矣臣本稟賦孱脆年前新經重𧏮遂成貞疾有時闖發不省四到眼昏又甚不能辨字以此病形實無以自力於中書之重任區區賤疾豈敢煩屑而仰恃體諒之恩冒昧陳達矣上曰所辭過矣次對爲之秉模曰前僉知崔世澤上疏批旨內所陳皆有意見許令廟堂粘啓稟處事命下矣取見其疏本則其一水功之興其道有三審其地脈察其土性引川開渠以爲洑也量其田而設其隄使隄之廣深稱田之多少也用水車而灌漑事也其一稼穡之方自覺已驗者五一頃之中土有燥濕一阡之內亦有瘠沃相其土宜試之各種則水旱不能竝害一驗也董田勤而服田勤則一人兼兩人之役二驗也兼修士農之業春夏作農秋冬讀書此猶不能則直緣南畝一室之內無游食之人則農功得無不逮三驗也春耕當以解凍爲期不拘星曆而先審氣運未及天時而先修人事則穀有早熟之美四驗也養穀之道屢度反耕以解土塊一耕二耕以至於三四耕則反勝於糞壤五驗事也如未及天時而先修人事屢度反耕之勝於糞壤言有理致事又往驗此等文字不必行關知委付之內閣來頭農書印行時使之看詳採入其要語何如上曰依爲之出擧條秉模曰外此廟謨姑未及與僚相商確不得稟處矣上曰後日次稟處可也上曰右相初登筵席有可以陳達者乎時秀曰臣雖冒沒入來而豈敢以大官自處有所陳達乎上曰卿言雖過而大臣初筵之必有筵奏如臺臣笏記樣者固非古規亦非誠實底道苟有可言豈無其時乎命大臣就座敎曰大諫疏卿等見之而重臣李家煥贈職之初以度支者果何故耶秉模曰臣於俄者驟見原疏而追贈之法前後三世未經館職則例不得爲天官贈職故初以度支爲之云矣上曰諸宰中奏事人進前可也民始曰萬頃縣令李德鉉上疏以爲本縣儲置米爲四百餘石若以此穀抄民分給俾納大同待秋還捧且儲積旣久米爲塵土斛多欠縮及今改色或爲方便之端云批旨令該廳稟處事命下矣久陳儲置米之移錄常賑改色還錄雖有其例而換納大同非但前所未有之事必當有後弊且惟正之供事體自別則以久陳米換納云云尤極不可置之何如上曰依爲之可以改色者從便改色可也出擧條有大曰本局前局別將具八柱永肅門入直時以不善擧行事因下敎降定軍伍今旣久矣敢此仰達矣上曰分揀而此後此等之類隨卽提稟可也出擧條命次對先退時秀等退出上曰講入格通以上更試次使之待令儒生等以次進講幼學趙鎭魯收栍純粗誤書以純通上曰古人亦有心正筆正之戒則此雖微事可見心不在之病且錄名冊子所見甚偏斜尤忽敬謹之道此後則雖居家日用之間勉自修飭把持走作之意戒諭該儒生可也諸生等講訖上曰時限將至儒生另券催促試官以下姑爲退去待捧券詣閤通禮跪啓禮畢諸臣以次退出
정조 23년
己未四月二十八日午時上御便殿科次入侍時行左承旨金熙朝右承旨洪義浩記事官金啓溫記注官承膺祚記事官李存秀試官左議政李秉模知敦寧李秉鼎禮曹參判南公轍行副護軍李翊模嚴耆副司果徐有聞張至冕兵曹佐郞金啓河以次進伏訖司成李錫夏呈儒生收券單子熙朝讀奏儒生收券一百八十三張試官等分考上曰頃日製述則只取二人今番則廣取可也秉模曰今番亦當以正字三下以上許赴更試乎上曰唯命坼名取李儒升等八人秉模曰儒生李儒升試券封內有違格處當拔去矣上曰依此爲之其餘七人使之斯速待令泮長與之率入可也命書榻敎曰刑曹判書趙尙鎭戶曹判書趙鎭寬大司成李晩秀禮曹參議金祖淳兵曹參知李羽逵更試試官差下命書傳敎曰與亞銓處義同然吏曹參議鄭尙愚許遞參判參議前望單子入之待下批牌招開政仍命試官等先退存秀曰翰林召試被選人間月付職雖是常例而如値上下番不備之時則筵稟後有翌月付職之例今番被選當次人薦狀越送該曹待來朔卽令口傳付職何如上曰依爲之出擧條命退諸臣以次退出
정조 23년
己未四月二十八日未時上御便殿更試科次入侍時行左承旨金熙朝右承旨洪義浩記事官金啓溫記注官承膺祚記事官李存秀以次進伏訖上曰他承旨入侍出榻敎賤臣承命出傳與同副承旨徐英輔進伏上曰更試應試儒生催促入場儒生鄭藎等十五人入庭以次列立義浩曰今日日次儒生更試時製述入格進士李星源不爲待令於應試之時事極駭然停擧何如上曰拔去可也出擧條命義浩書御題我善養吾浩然之氣賦限八刻義浩啓請宣敎宣敎官懸題儒生等俯伏興平身上曰日氣甚熱諸生等許入簷下避陽使之着意善做而申初爲八刻之限當收券各於限內製進可也少頃命宣飯一床敎曰此卽投醪之意不能遍及而時限則許令差退一刻使諸生知此意可也司成李錫夏呈收券單子熙朝讀券儒生收券十五人上曰試官入侍賤臣承命出傳與試官刑曹判書趙尙鎭戶曹判書趙鎭寬兼大司成李晩秀禮曹參議金祖淳兵曹參知李羽逵偕入進伏命考券尙鎭曰命官臣不敢冒當是任矣上曰此非辭巽之事速爲考券可也考券訖坼封命書傳敎曰今四月朔日次殿講通更試賦三中進士趙鍾永直赴殿試講通更試賦草三中進士安光宇直赴會試講通幼學李敎信生員李麒峻韓允鎭任壽益進士金碩鉉生員鄭藎進士金周默各紙二卷賜給製述三下進士李興慶李需光生員權徹進士李星源尹克謙生員鄭淞進士柳之翊各紙一卷賜給命呼鍾永新恩製進退賦三句命試官儒生等先退上曰今日殿座時旣爲問安明日藥房日次問安則勿爲之事分付命退承史以次退出
정조 23년
行都承旨李晩秀講學廳進行左承旨金熙朝坐右承旨洪義浩坐左副承旨金載翼坐直右副承旨金翰東坐直同副承旨徐英輔坐注書柳台佐仕金啓溫仕直事變假注書許珩仕
정조 23년
金翰東啓曰行大司憲宋煥箕掌令洪鄭澣持平洪宅夏在外執義沈奎魯持平李敬參未肅拜監察茶時之意敢啓傳曰知道昨日賓對時詣閤未及登筵之諫長其後何處去乎問于該房以啓
정조 23년
金翰東啓曰卽者義禁府都事來言時囚無得過三日滯囚曾有定式矣時囚罪人柳憲周當爲議處而判義禁李祖源在外次堂例不得擧行云何以爲之敢稟傳曰令次堂擧行
정조 23년
金熙朝啓曰吏曹參判李書九牌不進推考傳旨及參議尹行元再牌不進罷職傳旨今方捧入而開政命下之後如是違牌不卽擧行事甚未安參判更爲牌招何如傳曰允
정조 23년
傳于金載翼曰禮房承旨馳詣宗廟景慕宮奉審摘奸以來
정조 23년
吏曹參議前望單子入之李魯春落點
정조 23년
金熙朝啓曰景慕宮夏享大祭終獻官鄭尙愚時無職名令該曹口傳付軍職何如傳曰允
정조 23년
兵曹口傳政事副護軍鄭尙愚單付
정조 23년
金載翼啓曰行大提學洪良浩牌不進推考傳旨今方捧入而端午帖出韻科次一時爲急更卽牌招何如傳曰弘文提學未差之代今日政差代待下批牌招可也金載翼啓曰新除授吏曹參議李魯春方在罷散中何以爲之敢稟傳曰敍用
정조 23년
金載翼啓曰玉堂上下番俱空已至多日事甚未安副應敎尹序東校理趙萬元副校理南履翼修撰韓用鐸旣有只推之命竝卽牌招以爲推移入直之地何如傳曰允
정조 23년
以副應敎尹序東校理趙萬元副校理南履翼修撰韓用鐸牌不進罷職傳旨傳于金載翼曰只推
정조 23년
傳于金載翼曰發遣吏郞諸執事淸齋與否摘奸以來
정조 23년
金熙朝啓曰吏曹參判李書九再牌不進推考傳旨及參議李魯春牌不進罷職傳旨今方捧入而開政命下已至經宿連事違牌不卽擧行事體所在誠極未安參判所當更請牌招而係是一日三牌何以爲之敢稟傳曰亞銓處義極不成說從重推考仍以前牌催促違牌勿捧傳旨
정조 23년
以吏曹參議李魯春牌不進罷職傳旨傳于金熙朝曰只推更爲牌招
정조 23년
金熙朝啓曰開政成命已至經宿今下飭敎尤極嚴截而吏曹參判李書九來詣闕外謂有難冒之情勢屢度催促無意承膺揆以事體萬萬未安從重推考何如傳曰人臣之於處義所求者惟當耳則不苟今此亞銓事果當乎不苟乎設如其言誠有難冒之情勢吏曹禮曹均是文職而彼旣勉膺此欲自劃蔽一言曰苟而已且況職非崇品而兩日五牌一味不進尤有關於國體爲先下義禁府推考
정조 23년
金翰東以義禁府言啓曰卿宰禁推該府草記待批下捧供載在大典通編矣時囚罪人李書九係是宰臣敢啓傳曰分揀放送令政院牌招卽爲開政可也
정조 23년
徐英輔以兵曹言啓曰本曹佐郞丁若銓身病猝重呈狀乞遞宿衛重地不可久曠今姑改差何如傳曰允
정조 23년
有政吏批行判書金載瓚在外未肅拜參判李書九參議李魯春進左副承旨金載翼進以趙得永爲校理朴鍾淳爲修撰金載瓚爲弘文提學李東宇爲兵曹佐郞
정조 23년
兵批行判書金文淳參判朴基正參議朴奎淳病參知李羽逵進右副承旨金翰東進護軍閔台爀單付
정조 23년
傳于金載翼曰明日出宮門路以協陽門爲之
정조 23년
以平安監司韓用龜狀啓咸從等七邑餉穀留庫中特許加分令廟堂稟旨分付事判付內啓下備邊司爲旀較戶量穀之前此屢度登聞者果何事每當分糶之時輒言穀少之弊他道當不可如是況本道乎卿等另飭裒益之方於時伯俾圖亟洗一新之道爲良如敎
정조 23년
洪義浩以戶曹言啓曰卽接廣興倉所報則倉官進去于右議政李時秀家今朔祿牌請受則以前任兵曹判書時越俸祿牌不爲出給故不得擧行云何以爲之敢啓傳曰其時越俸下敎勿施卽令倉官輸送可也
정조 23년
徐英輔以備邊司言啓曰卽見平安監司韓用龜狀啓則以爲淸南邑還穀元來不多每當春夏則加分繼巡便成已例咸從折米二千石价川折米一千石順安折米五百石江西折米四百四十石永柔折米二千五百石甑山折米一千石江東折米五百石上項折米七千九百四十石以餉穀留庫中特許加分事請令廟堂稟處矣較戶量穀之前後飭敎尤勤於本道而內地之穀少僻邑之穀多交相爲弊每煩登聞曾經道臣均有其罪謹依判下更以裒益之道另飭一新之政而目下民情不可不念姑依所請許令加分而實分給之數如或有減則待畢分從實登聞之意分付何如傳曰允
정조 23년
徐英輔以御營廳言啓曰來五月初一日景慕宮展拜仍行夏享大祭省牲省器時依兵曹節目弘化門入直軍五十名待標信除出新營入直千摠朴宗和出番哨官李休領赴于訓鍊都監都領陣解嚴後還爲入直之意敢啓傳曰知道
정조 23년
金翰東以義禁府言啓曰慶尙監司申耆査啓判付內安東前營將金鎭鼎拿來嚴囚事命下矣金鎭鼎今已拿來嚴囚西間之意敢啓傳曰知道
정조 23년
備邊司啓目粘連定山幼學金勳所陳冊子回啓啓依允爲旀因可言之會而捨已陳之說推明倫立敎之方究裕民制産之本者於定山士人金勳見之是如乎大抵治國之要財出於九職兵起於八夫敎行於學膠士選於庠塾政令嚴乎世臣仁化浹乎小民然後有如造車於室可以通天下之險易也今也則不然內以朝廷而不迪有功外而田野而不昏作勞乃逸乃諺式從匪彝所謂西來之法漸染謠俗轉相誘惑見之者吐舌聞之者寒心苟若孟子之道行而楊墨熄朱子之學明而王蘇微則雖日橽而使之爲之恐無其人予嘗以爲正學闡一世則彼邪說也不待距而自距也至如雜技之嚴禁庶僚之愼揀卽急先之良務今此縷縷敷析足可爲居銓按藩者座右之銘是旀田賦米與太之換定軍役木代錢之濫捧未知始自何年俑於何道是隱喩自廟堂拔例留意於懲前毖後之道爲旀外邑簽伍之日就艱窘可勝言哉自昔卿相家楸舍別業禾稼如櫛鷄犬散野計其戶大則過三數百家小亦不下六七十家募入良丁假稱奴僕雖石濠之吏不敢窺其籬樊一步而獨無辜者食土之編氓也一己兩役亦云冤矣況靑山纍纍尙不免前身之惡緣其爲感傷和氣奚止於東海之匹夫乎先令廟堂諸臣知悉俾無弱榦强枝之歎爲旀供獻生物事誠有是也法安所施顧予否德敢曰恩及禽獸而燒羊之戒自稱不媿故相蔡文肅嘗書靑陽之楣帖有云空山之猪鹿閑遊靑陽卽觀國之路也進書者尙亦見之而悠悠之旌蕭蕭之馬被山遍野睹得飛走乃有此漆室之憂至登於黃門之奏對飯停筋不覺駭歎嚴飭諸道俾各從實登聞考律抵辟以信朝令爲良如敎
정조 23년
義禁府啓目粘連向前柳憲周亦罪人防守法意嚴重而身爲配所官朴廷宅之出入官府旣未禁遏任其行止以致越境兺不喩韓師殷之私自給由尤是法外而乃於巡到面點之時不以實陳權辭爲對者揆以紀綱極爲可駭以此照律何如判付啓以草記區別功議照律勘放爲良如敎
정조 23년
己未四月二十九日卯時上御誠正閣諸承旨持公事入侍時行左承旨金熙朝右承旨洪義浩左副承旨金翰東同副承旨徐英輔記事官柳台佐金啓溫記注官承膺祚記事官李存秀以次進伏訖熙朝曰吏房無公事矣義浩讀奏平安監司韓用龜啓本渭原等邑反庫事黃海監司曺允大狀啓康翎縣大同船無事過境事全羅監司李得臣狀啓十一巡分賑饑口穀數成冊上送事江原監司尹弼秉啓本鐵原等邑稅大同船裝發事熙朝曰禮房無公事矣熙朝先退英輔讀奏平安監司韓用龜狀啓阿耳鎭還作履歷窠令廟堂稟處事廣州留守徐鼎修狀啓官鎭門聚點擧行及停止形止馳啓事忠淸監司李泰永狀啓捉虎申飭事翰東讀奏平安監司韓用龜啓本定配罪人林之英放送事黃海監司曺允大啓本罪人方取中文化縣到配事定配罪人韓五男限滿令該曹稟處事殺獄罪人錄啓八名使之依前訊推事命分書判付訖又命書傳敎曰明日景慕宮夏享大祭受香後當詣展拜仍行省牲省器門路由逌瞻門該房知悉又命書傳敎曰亞銓雖曰新除三牌不進足矣上疏亦旣承批而一味違傲義無所據其疏中云云尤涉題外吏曹參判李書九從重推考更卽牌招開政端午差祭今日當書入而該曹時無參議前望單子入之待下批牌招擧行命退承史以次退出
정조 23년
己未四月二十九日辰時上御重熙堂同副承旨入侍時同副承旨徐英輔記事官金啓溫記注官金景煥記事官李存秀以次進伏訖上曰政官牌去來催促知入賤臣承命出飭回奏曰參判李書九違牌參議李魯春姑無去來矣上曰亞銓之如是違牌甚過矣自政院申飭可也命退諸臣以次退出
정조 23년
己未四月二十九日午時上御便殿都承旨入侍時行都承旨李晩秀記事官金啓溫記注官金景煥記事官李存秀以次進伏訖上曰昨日之雨在於惜乾之餘雖卽旋霽而猶足爲解渴誠可幸也繼此一霈方此顒企矣晩秀曰畿邑聞頗旱而昨雨若均沾則於麥農誠有益矣上曰右相今已出膺誠幸而向後注措將何以彌綸耶晩秀曰臣兄含恩怵義雖不得不冒沒出肅而將未知何以稱塞以此惶愧矣命退承史以次退出
정조 23년
行都承旨李晩秀坐行左承旨金熙朝坐右承旨洪義浩坐直左副承旨金載翼坐直右副承旨金翰東坐同副承旨徐英輔坐注書柳台佐仕金啓溫仕直事變假注書許珩仕
정조 23년
大駕詣景慕宮入齋室後內閣政院藥房口傳問安答曰知道
정조 23년
金翰東啓曰行大司憲宋煥箕掌令洪鄭澣持平洪宅夏在外執義沈奎魯持平李敬參未肅拜監察茶時之意敢啓傳曰知道
정조 23년
金熙朝啓曰來初五日朝參日次矣敢稟傳曰停
정조 23년
弘文提學前望單子入之黃昇源落點
정조 23년
金載翼啓曰弘文提學黃昇源時無職名令該曹口傳付軍職何如傳曰允
정조 23년
兵曹口傳政事大護軍黃昇源單付
정조 23년
金載翼啓曰弘文提學黃昇源牌不進推考傳旨今方捧入而端午帖出韻科次命下之後如是違牌事甚未安更卽牌招何如傳曰允
정조 23년
金載翼啓曰弘文提學黃昇源再牌不進推考傳旨今方捧入而端午帖出韻科次命下之後連事違牌無意承膺事體所在誠極未安所當更請牌招而係是一日三牌何以爲之敢稟傳曰更爲牌招
정조 23년
金熙朝以吏曹言啓曰今此端午祭獻官執事中時無職名人員令該曹口傳付軍職何如傳曰允
정조 23년
徐英輔以備邊司言啓曰端午在近各陵寢祭官當爲差遣而侍從罷散甚多難以分排云在前如此之時連有請敍之規矣侍從堂上堂下違牌坐罷人員竝爲敍用令該曹口傳付軍職何如傳曰允卿宰及武臣閫帥侍從堂上堂下不敍以下一體敍用可也
정조 23년
吏曹口傳政事檢閱洪奭周單付
정조 23년
兵曹口傳政事副護軍尹行元閔昌爀竝單付
정조 23년
金載翼啓曰新除授檢閱洪奭周牌招入直何如傳曰允
정조 23년
以監軍單子傳于徐英輔曰未肅拜兵曹佐郞改差令該曹口傳差出
정조 23년
吏曹口傳政事以南惠寬爲兵曹佐郞
정조 23년
以漢城府單子南部居私婢德伊一胎生二男一女事傳于洪義浩曰料米依例題給事分付該廳
정조 23년
金熙朝以吏曹言啓曰今此各陵宮園墓端午祭祭官當爲磨鍊而除老病公故實無推移排比之路依近例刑官及司饔院官員年六十以上人通融塡差以入之意敢啓傳曰知道
정조 23년
金載翼以司饔院監膳提調意啓曰鷹師貢人等呼訴內京貿山雉今已垂乏將無以推移封進云依前傳敎定式今日爲始各殿宮日下生雉以活鷄全數代捧之意敢啓傳曰知道
정조 23년
徐英輔以備邊司言啓曰本司武郞廳閔宗爀奔走勤仕已滿十五朔依例陞敍或守令遷轉事捧承傳施行何如傳曰允
정조 23년
金翰東以義禁府言啓曰時囚罪人柳憲周以草記區別功議照律勘放事命下矣柳憲周本府議啓內罪人防守法意嚴重而身爲配所官朴廷宅之出入官府旣未禁遏任其行止以致越境韓師殷之私自給由尤是法外而乃於巡到面點之時不以實陳權辭爲對者揆以法綱極爲可駭以此照律罪取考律文則大明律制書有違條有曰凡奉制書有所施行而違者杖一百詐僞條有曰凡報上不以實者杖八十徒二年名例有曰二罪俱發以重者論大典通編推斷條有曰犯私罪杖一百以上決杖告身盡行追奪雜令條有曰王府決杖者代以金贖矣柳憲周從重論杖八十收贖告身盡行追奪徒二年定配而其五代祖琳振武原從功臣云功減一等杖七十收贖告身盡行追奪黃海道信川郡元山驛徒一年半定配而以議啓內辭意具罪目依例發遣府書吏押送配所何如傳曰允與詐不以實有間專由於道臣之不能綜明而然道臣事寧不可駭乎宜乎海弊釐正事嚴飭何如而尙無一言皁白如許道伯反施此囚所照之律加等然後法可一分行矣然而姑欲觀前頭不爲處分該囚姑爲放送送付該道道臣使之眼同蘇弊可也
정조 23년
吏曹啓目粘連觀此右議政李時秀箚子則以爲臣前所兼司僕提調之任不當仍帶乞令該曹照例遞改亦爲白有臥乎所司僕寺雖是二提調衙門而一員他大臣旣已見帶是白乎則今此右議政李時秀兼帶提調似不當仍帶是白乎矣大臣兼帶遞仍當否事體不輕臣曹不敢擅便上裁何如判付啓依回啓施行爲良如敎
정조 23년
備邊司啓目粘連洪川幼學李光漢農書冊子回啓判付啓觀於所進之根據可知其人之綜明乙仍于已付之該曹以爲詢事考言之地是置依此施行爲良如敎又啓目彦陽幼學全萬農務上疏回啓判付啓竝只依回啓施行爲旀還弊段先試該邑甚當爲先嚴飭該倅擧行爲有矣待今冬彦陽一邑當別遣繡衣以考該倅所爲之何如此意分付道臣爲良如敎
정조 23년
己未五月初一日卯時上詣景慕宮展拜入侍時行都承旨李晩秀行右承旨金熙朝右承旨洪義浩左副承旨金載翼右副承旨金翰東同副承旨徐英輔記事官柳台佐金啓溫記注官承膺祚記事官李存秀以次隨駕上具翼善冠衮龍袍乘輿出宣化門協陽門藥房都提調李秉模進前上曰太僕德應房日次奉審卿當進往勿爲隨駕而同副亦當以兼內乘偕往仍爲落後也出建陽門銅龍門景化門集禮門由弘化門入逌瞻門日瞻門至東神門外降輿仍詣板位行再拜禮詣廟內奉審訖還御齋殿改具遠遊冠終紗袍出齋殿門詣省器所省器詣省牲所省牲仍行肄儀上曰奏樂時撤籩豆送神樂章旣亦合奏則初獻禮進饌樂章合奏似亦無妨令樂院提擧問于典樂可也行肄儀訖還御齋殿命晩秀與本宮都提調沈煥之提調鄭民始入侍晩秀等進伏煥之曰旱炎稍甚聖體若何上曰一樣而旱氣如此以是爲憂慮再昨之雨亦不得均沾雖以畿邑言之東北則或有優洽處而其外則多未得雨云誠可悶矣煥之曰元子宮開講近因僚屬諭善之備員連日設行甚多幸矣上敎晩秀曰僚屬之近日行公者幾人而李魯春則何故久不入來耶晩秀曰僚屬中近日仕進者申大羽兪漢雋朴宗羽三人而李魯春則間以違牌坐罷之故雖有向日大臣筵奏而堂上異於堂下不敢遽然入來云今則收敍有日似當如例入參矣上曰掌樂提調入侍賤臣承命出傳與掌樂提調李書九偕入進伏上曰廟享則十四室將事之際時刻頗遲故奏樂亦隨以舒緩至於宮享之禮比廟享時刻稍速奏樂之際每欠遲久之意故撤籩豆送神樂章前旣合奏而俄亦以初獻樂章及進饌樂章合奏之便否有所詢問矣今見初獻進饌兩樂章則字句多寡逈然不同初獻與引入時樂章竝爲四字八句五字四句進饌樂章則只爲四字八句勢難合奏於一時今若以奠幣及進饌兩樂章合奏則進饌樂章比奠幣樂章只加四字合奏之時可無長短不齊之慮如是則行禮節次雖不加緩而奏樂則可無迫促令典樂輩試爲肄習自今夜大享依此爲之可也晩秀曰端午帖今當出韻科次而大提學洪良浩牌不進弘文提學金載瓚在外尙未擧行製進諸文臣亦多差祭之人事甚掣肘合有變通適因言端敢此仰達矣上曰在外弘文提學許遞前望單子入之待下批牌招使之出韻科次可也出擧條命晩秀等退出少頃上出齋室門外乘輿由日瞻門逌瞻門入弘化門明政門永淸門交泰門還內諸臣以次退出
정조 23년
行都承旨李晩秀坐行左承旨金熙朝坐右承旨洪義浩坐左副承旨金載翼坐直右副承旨金翰東坐直同副承旨徐英輔司僕寺進注書柳台佐仕金啓溫仕直事變假注書弼聖賚仕
정조 23년
傳于金熙朝曰下直守令入侍
정조 23년
傳于洪義浩曰右承旨入侍
정조 23년
吏曹口傳政事漢城判尹李膺擧特除事承傳
정조 23년
金載翼啓曰修撰朴鍾淳牌不進罷職傳旨今方捧入而應敎洪樂游副校理曺允遂副修撰金熙周在外副應敎尹序東校理趙萬元副校理南履翼修撰韓用鐸傳旨未下校理趙得永差祭副修撰一員未差玉堂上下番俱空已至多日事甚未安未差之代政官牌招開政差出待下批仍卽牌招入直何如傳曰允
정조 23년
有政吏批行判書金載瓚在外未肅拜參判李書九參議李魯春進行右承旨金熙朝進以尹益烈爲副修撰金華鎭爲判敦寧徐龍輔爲司僕提調金時吉爲愍懷墓守衛官學正金瑥學諭趙碩章弼聖賚以上竝單付
정조 23년
兵批行判書金文淳參判朴基正參議朴奎淳病參知李羽逵入直進右副承旨金翰東進上護軍尹師國大護軍李鼎運竝單付
정조 23년
以典籍望筒傳于金熙朝曰仍任
정조 23년
吏批再政典籍趙得永仍任事承傳
정조 23년
金翰東啓曰事變假注書許珩身病猝重勢難察任改差何如傳曰允
정조 23년
許珩改差代以弼聖賚爲事變假注書
정조 23년
以副應敎尹序東校理趙萬元修撰韓用鐸牌不進罷職傳旨傳于金載翼曰只推
정조 23년
以副校理南履翼修撰朴鍾淳牌不進罷職傳旨傳于金載翼曰只推
정조 23년
金載翼啓曰玉堂上下番俱空已至多日事甚未安副應敎尹序東校理趙萬元副校理南履翼修撰韓用鐸朴鍾淳旣有只推之命竝卽牌招以爲推移入直之地何如傳曰允
정조 23년
以修撰朴鍾淳牌不進罷職傳旨傳于金載翼曰只推
정조 23년
金翰東以都摠府言啓曰副摠管金啓洛以刑曹參判本曹坐起晝仕出去而逐日赴坐煩稟未安入番間除草記往來之意敢啓傳曰知道
정조 23년
金翰東以備邊司言啓曰本司武郞廳金錫衡李乘運奔走勤仕已滿十五朔依例六品遷轉事捧承傳施行何如傳曰允